## Pravilnik o mjeriteljskim zahtjevima za mjerila duljine opće namjene

### NN 69/1997 (4.7.1997.), Pravilnik o mjeriteljskim zahtjevima za mjerila duljine opće namjene

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 22. Zakona o mjeriteljskoj djelatnosti ("Narodne novine"
br. 11/94), ravnatelj Državnog zavoda za normizaciju i mjeriteljstvo donosi

## **PRAVILNIK**

### **O MJERITELJSKIM ZAHTJEVIMA ZA MJERILA DULJINE OPĆE NAMJENE**

I. OPĆE ODREDBE

Članak 1.

Ovim se pravilnikom propisuju mjeriteljski zahtjevi kojima moraju udovoljavati
mjerila duljine koja se upotrebljavaju za opću namjenu i to mjerna ravnala,
mjerne letve, složiva mjerila duljine, mjerila duljine s mjernom trakom
i dr. (u daljnjem tekstu mjerila duljine).

Mjerila duljine namijenjena su za opću uporabu u različitim djelatnostima
(npr. trgovini, obrtu, građevinarstvu, geodeziji i dr.) i upotrebljavaju
se za mjerenje dimenzija materijalnih objekata i za nanošenje točnih mjera
na te objekte.

Odredbe ovog pravilnika ne primjenjuju se na mjerila visokog razreda
točnosti koja se upotrebljavaju u industriji na području mehanike ili u
geodeziji (npr. granične mjerke, geodezijske žice, precizna ravnala itd.).

Mjerna jedinica duljine je metar i njegovi zakoniti višekratnici i nižekratnici.

Članak 2.

U smislu ovog pravilnika smatra se da je:

1. mjerilo duljine - mjerilo koje ima ljestvicu oznaka čiji su razmaci
izraženi u zakonitim mjernim jedinicama duljine

2. nazivna duljina mjerila duljine - duljina koja je na mjerilu duljine
naznačena, odnosno koja mu se pripisuje

3. temeljne oznake mjerila duljine - dvije oznake čija udaljenost predstavlja
nazivnu duljinu mjerila duljine

4. ljestvica mjerila duljine - ljestvica koju čine sve oznake i prateće
obrojčivanje

5. mjerilo duljine s krajnjim plohama odnosno ivicama - mjerilo duljine
čije su temeljne oznake načinjene u obliku dviju krajnjih ploha (slika
1) odnosno ivica

6. mjerilo duljine s krajnjim crtama - mjerilo duljine čije su temeljne
oznake načinjene u obliku dviju crta, rupa ili znakova (slika 2)

7. mješovito mjerilo duljine - mjerilo duljine čija je jedna od temeljnih
oznaka načinjena u obliku plohe odnosno ivice, a druga u obliku crte, rupe
ili znaka

8. dodatni pribori - pribori koji olakšavaju uporabu i proširuju mogućnosti
uporabe mjerila duljine kao što su npr. držak ili više njih učvršćenih
ili pokretnih, prsteni, ručice, šiljci, uređaji za namatanje, noniji itd.

9. pogreška mjerila duljine - odstupanje stvarne vrijednosti duljine
odsječka mjerila duljine od točne vrijednosti, mjereno u istome smjeru

10. podjeljak - dio ljestvice između bilo kojih dviju uzastopnih oznaka
na ljestvici mjerila duljine

11. vrijednost podjeljka - razmak između dviju uzastopnih oznaka na
ljestvici mjerila duljine mjeren duž istog pravca kao i cijela ljestvica
mjerila duljine.

II. OPĆI TEHNIČKI ZAHTJEVI

***Nazivna duljina***

Članak 3.

Nazivna duljina mjerila duljine mora imati jednu od ovih vrijednosti:
0,5 m, 1 m, 1,5 m, 2 m, 3 m, 4 m, 5 m, 6 m, 7 m, 8 m, 9 m, ili cijelobrojni
višekratnik od 5 m.

Iznimno, odredba stavka 1. ovog članka ne primjenjuje se na:

1. mjerila duljine za posebnu namjenu - njihova nazivna duljina može
imati vrijednosti koje odredi proizvođač, ako je na mjerilu jasno naznačena
njegova posebna namjena

2. savitljiva mjerila duljine s čeličnom mjernom trakom za geodezijska
mjerenja - njihova nazivna duljina treba imati vrijednosti utvrđene u članku
23. stavak 1. ovog pravilnika.

***Gradiva***

Članak 4.

Mjerila duljine i njihovi dodatni pribori moraju biti napravljeni od
gradiva, dovoljno čvrstog, postojanog i otpornog na okolne utjecaje u normalnim
uvjetima uporabe mjerila duljine.

Svojstva gradiva od kojih su napravljena mjerila duljine moraju biti
takva da:

- promjena duljine mjerila duljine zbog promjene temperature, koja nije
veća od š 8 K u
odnosu na referencijsku temperaturu, ne prelazi vrijednost najveće dopuštene
pogreške za razred točnosti u koji je to mjerilo razvrstano (za veće točnosti
moraju se upotrebljavati temperaturne korekcijske tablice)

- kod mjerila duljine koja se upotrebljavaju uz propisanu zateznu silu,
promjena te sile za vrijednost od š
10%, u odnosu na propisanu silu, ne uzrokuje promjenu duljine toga mjerila
koja prelazi vrijednost najveće dopuštene pogreške

- promjena duljine mjerila duljine uz relativnu vlažnost zraka do 85%
ne prelazi vrijednost najveće dopuštene pogreške.

***Konstrukcija***

Članak 5.

Mjerila duljine i njihovi dodatni pribori moraju biti čvrste konstrukcije
i dobro površinski obrađeni.

Poprečni presjek mjerila duljine mora imati takav oblik i mjere da u
normalnim uvjetima uporabe mjerila duljine, to mjerilo udovoljava zahtjevima
za razred točnosti u koji je razvrstano.

Mjerila duljine s mjernom trakom moraju biti napravljena tako da postavljena
na ravnu podlogu imaju pravocrtne i međusobno usporedne ivice.

Kod mjerila duljine s krajnjim plohama odnosno ivicama, površine koje
čine temeljne oznake mjerila duljine (krajnje površine, odnosno krajnje
plohe), moraju biti ravne i okomite na uzdužnu os mjerila duljine.

Kod mjerila duljine s krajnjim plohama odnosno ivicama te kod mješovitih
mjerila duljine napravljenih od drveta ili drugog gradiva s otpornošću
na trošenje manjom ili jednakom otpornosti na trošenje drveta, krajnje
plohe moraju biti zaštićene obujmicom, pločicom ili naglavkom otpornim
na trošenje i udarce i pričvršćenim za mjerilo duljine na prikladan način.

Dodatni pribori moraju biti napravljeni i učvršćeni za mjerilo duljine
tako da u normalnim uvjetima uporabe ne postoji dvojba ili nesigurnost
pri mjerenju.

Uređaji za namatanje mjerila duljine s mjernom trakom, moraju biti napravljeni
tako da u normalnim uvjetima uporabe ne uzrokuju trajnu deformaciju trake.

Na mjerilima duljine koja se upotrebljavaju za određivanje razine tekućine
u spremnicima koji se rabe za mjerenje obujma, može biti predviđen slobodan
razmak na nosaču podjele iza zadnje oznake, toliki da omogućava žigosanje.

***Ljestvica mjerila duljine***

Članak 6.

Ljestvica mjerila duljine mora biti jasna, pravilna, postojana i napravljena
tako da omogućuje sigurno, lako i nedvosmisleno očitavanje.

Nekoliko neobrojčenih podjeljaka ljestvice, najviše toliko koliko ih
ima između dviju uzastopnih obrojčenih oznaka ljestvice mjerila duljine,
može prijeći temeljnu zadnju oznaku mjerila duljine.

Vrijednost podjeljka mora biti dana u obliku 1 x 10n m, 2 x 10n m ili
5 x 10n m, gdje n može biti cijeli pozitivni broj, odnosno cijeli negativni
broj, ili nula (slika 3).

Vrijednost podjeljka (p), za naznačene vrijednosti nazivne duljine mjerila
duljine (L), mora biti u granicama utvrđenim u tablici 1.

Tablica 1: VRIJEDNOST PODJELJKA (p) ZA NAZNAČENE VRIJEDNOSTI NAZIVNE DULJINE
MJERILA DULJINE (L)
Nazivna duljina mjerila Vrijednost podjeljka
duljine (L) (p)
L = 0,5 m p Ł 1 mm
L = 1 m
1 m < L Ł 2 m p Ł 1 cm
2 m < L < 10 m p Ł 10 cm
10 m Ł L < 50 m p Ł 20 cm
50 m Ł L p Ł 50 cm

Kod mjerila duljine za posebnu namjenu njihova vrijednost podjeljka
može biti veća od vrijednosti podjeljka utvrđenih u tablici 1 stavka 4.
ovog članka.

Članak 7.

Ako su oznake ljestvice mjerila duljine u obliku crte te crte moraju
biti ravne i okomite na os mjerila duljine te jednake širine cijelom duljinom
toga mjerila.

Duljina crta iz stavka 1. ovog članka mora biti razmjerna odgovarajućoj
mjernoj jedinici. Crte moraju biti napravljene tako da čine preglednu i
čistu ljestvicu mjerila duljine, a njihova širina ne smije uzrokovati nesigurnost
pri mjerenju.

Članak 8.

Najveća dopuštena širina crta iz članka 7. ovog pravilnika, ovisno o
razredu točnosti u koji je mjerilo duljine razvrstano i vrijednosti podjeljka,
utvrđena je u tablici 2.

```
Tablica 2. NAJVEĆA DOPUŠTENA ŠIRINA CRTA OVISNO O RAZREDU  TOČNOSTI I VRIJEDNOSTI  PODJELJKA
        Vrijednost       Najveća dopuštena širina crta,
        podjeljka (p)    za razred točnosti
            I             II    i     III
        p Ł2 mm          0,2mm       0,2 mm

```

Članak 9.

Radi boljeg isticanja pojedinih oznaka ljestvice mjerila duljine, može
se upotrebljavati streličasti ili drugi znak upozorenja.

Pojedini dijelovi ljestvice mjerila duljine, posebno oni na krajevima,
mogu biti podijeljeni na decimalne dijelove osnovne vrijednosti podjeljka
ljestvice. Širina crta na tim dijelovima ljestvice mjerila duljine može
biti razmjerno manja nego na ostalom dijelu te ljestvice.

Ako je vrijednost podjeljka na mjerilu duljine jednaka ili veća od centimetra,
oznake ljestvice toga mjerila mogu biti napravljene u obliku rupa, a ako
je vrijednost podjeljka jednaka ili veća od decimetra, oznake mogu biti
u obliku nekog drugog znaka, pod uvjetom da taj znak omogućava dovoljno
nedvosmisleno očitavanje, pri čemu se uzima u obzir razred točnosti u koji
je mjerilo duljine razvrstano.

Mjerilo duljine može imati nekoliko ljestvica čija se vrijednost podjeljka
može razlikovati, izuzev krutih mjerila duljine koja se upotrebljavaju
u trgovini.

***Obrojčivanje***

Članak 10.

Obilježavanje ljestvice mjerila duljine brojevima (obrojčivanje) mora
biti jasno, pravilno, postojano i napravljeno tako da omogućuje sigurno,
lako i nedvosmisleno očitavanje, a broj obrojčenih oznaka mora biti sukladno
tome utvrđen.

Obrojčivanje može biti potpuno neprekidno ili djelomično neprekidno,
a može se i djelomično ponavljati. Ovisno o načinu uporabe mjerila duljine,
brojevi mogu biti postavljeni usporedno s ivicom mjerila duljine ili okomito
na ivicu mjerila duljine (slika 3).

Obrojčivanje pojedinih dijelova ljestvice mjerila duljine iz članka
9. stavak 2. ovog pravilnika, može se razlikovati od obrojčivanja na ostalom
dijelu ljestvice mjerila duljine.

Položaj, veličina, oblik, boja i izražajnost brojeva moraju biti prilagođeni
ljestvici mjerila duljine i oznakama na koje se odnose.

Brojevima se, ovisno o vrijednosti podjeljka, moraju označiti milimetri,
centimetri, decimetri ili metri i pokraj njih staviti odgovarajuće oznake
zakonitih mjernih jedinica.

Ako zakonita mjerna jedinica koja se upotrebljava za obrojčivanje nije
metar, oznake koje odgovaraju metrima ipak moraju biti označene oznakom,
m. Broj cijelih metara koji prethodi, može biti ponovljen ispred drugih
obrojčenih oznaka.

Ako je vrijednost podjeljka 1 mm, oznake moraju biti obrojčene na svakom
centimetru.

Ako je vrijednost podjeljka na mjerilu duljine s krajnjim crtama dana
u obliku 2 x 10n m i nije manja od 2 cm, moraju biti obrojčene sve oznake.

Ako mjerilo duljine ima nekoliko ljestvica, vrijednosti podjeljaka tih
ljestvica mogu biti različite, a odgovarajući sustav obrojčivanja može
rasti u istom ili suprotnom smjeru.

***Natpisi i oznake***

Članak 11.

Natpisi i oznake na mjerilu duljine moraju biti ispisani na hrvatskom
jeziku, latiničnim pismom.

Članak 12.

Mjerila duljine moraju imati ove natpise i oznake, jasno vidljive, čitljive
i neizbrisive kod normalnih uvjeta uporabe:

1. ime i naslov ili znak proizvođača

2. nazivnu duljinu mjerila duljine (može biti dana u pravokutnome okviru)

3. razred točnosti mjerila duljine (I, II i III)

4. službenu oznaku mjerila duljine iz tipnog odobrenja, ako je tipno
ispitano.

Iznimno, mjerila duljine moraju imati i ove natpise i oznake:

1. referencijsku temperaturu, ako ona ne iznosi 20oC

2. referencijsku zateznu silu, ako je utvrđena za ta mjerila duljine

3. namjenu, ako su mjerila duljine za posebnu namjenu.

Nazivna duljina mjerila duljine, referencijska temperatura i referencijska
zatezna sila iz stavaka 1. i 2. ovog članka moraju biti izražene u zakonitim
mjernim jedinicama.

Natpisi i oznake iz stavaka 1. i 2. ovog članka moraju biti na vidljivom
početnom dijelu mjerila duljine ili na njegovu kućištu, raspoređeni tako
da ne ometaju očitavanje pri normalnoj uporabi toga mjerila.

Koeficijent duljinskog toplinskog rastezanja gradiva od kojega je napravljeno
mjerilo duljine, može na samom mjerilu duljine naznačiti isključivo proizvođač
mjerila, i to u obliku a
=...K-1.

III. MJERITELJSKE ZNAČAJKE

***Razred točnosti***

Članak 13.

Mjerila duljine razvrstavaju se u razred točnosti I, II i III.

***Najveća dopuštena pogreška***

Članak 14.

Najveća dopuštena pogreška u duljini između dviju neuzastopnih oznaka
ljestvice mjerila duljine tijekom prve ovjere i ponovne ovjere te tijekom
uporabe mjerila duljine utvrđuje se izrazom:

DL=a+bxL, u milimetrima,
gdje je:

- L - vrijednost promatrane duljine, zaokružena na slijedeći cijeli
broj metara

- a i b - koeficijenti čije su vrijednosti, ovisno o razredu točnosti
u koji je mjerilo duljine razvrstano, utvrđene u tablici 3 stavka 2. ovog
članka.

Ako je krajnji podjeljak ljestvice ograničen ravninom, tada se najveća
dopuštena pogreška za bilo koju duljinu, koja uključuje taj podjeljak ljestvice,
povećava za vrijednost koeficijenta c, utvrđenu u tablici 3, ovisno o razredu
točnosti u koji je mjerilo duljine razvrstano.

```
Tablica 3. VRIJEDNOSTI KOEFICIJENATA A, B I C, OVISNO O RAZREDU TOČNOSTI U KOJI JE MJERILO DULJINE RAZVRSTANO
        Razred točnosti  a, mm  b       c, mm
        I       0,1     1x10-4  0,1
        II      0,3     2x10-4  0,2
        III     0,6     4x10-4  0,3

```

Najveća dopuštena pogreška podjeljka i najveća dopuštena razlika u duljini
dvaju uzastopnih podjeljaka, ovisno o razredu točnosti u koji je mjerilo
razvrstano, utvrđene su u tablici 4.

```
Tablica 4: NAJVEĆA DOPUŠTENA POGREŠKA PODJELJKA I NAJVEĆA DOPUŠTENA RAZLIKA
U  DULJINI DVAJU UZASTOPNIH PODJELJAKA OVISNO O RAZREDU TOČNOSTI U KOJI JE
MJERILO DULJINE RAZVRSTANO
        Duljina Najveća dopuštena pogreška i
        podjeljka (p)   najveća dopuštena razlika u mm,
                za razred točnosti
                 I      II      III
        p Ł 1 mm        0,1     0,2     0,3
        1mm < p Ł 1cm   0,2     0,4     0,6
        1cm < p Ł 1 dm  0,3     0,5     0,9

```

***Referencijski uvjeti***

Članak 15.

Najveća dopuštena pogreška utvrđuje se u ovim referencijskim uvjetima:

1. referencijske temperature od 200C ili druge temperature naznačene
na mjerilu duljine

2. referencijske zatezne sile od 20 N, koju treba osigurati po cijeloj
ispitivanoj duljini ako mjerilo duljine, praktično bez trenja, leži na
ravnoj vodoravnoj podlozi, a za mjerilo duljine s mjernom trakom nazivne
duljine jednake ili veće od 5 m, ako proizvođač nije drugačije odredio.

IV. POSEBNI TEHNIČKI ZAHTJEVI

Članak 16.

Mjerila duljine, koja uz opće tehničke zahtjeve moraju udovoljavati
i posebnim tehničkim zahtjevima, razvrstavaju se u dva osnovna tipa:

1. A - Mjerila duljine za male duljine i to:

a) Mjerila duljine s čeličnom mjernom trakom, koja mogu biti s motalicom
ili u kutiji

b) Kruta ili savitljiva jednodijelna mjerila duljine

c) Savitljiva mjerila duljine s mjernom trakom od staklenog vlakna s
prevlakom od plastičnog ili drugog nemetalnog gradiva sličnih svojstava

d) Složiva mjerila duljine od metala ili drugog gradiva

2. B. - Mjerila duljine za velike duljine i to:

a) Savitljiva mjerila duljine s čeličnom mjernom trakom na namatanje,
koja nisu prilagođena za mjerenje duljina većih od njihove nazivne duljine

b) Savitljiva mjerila duljine s čeličnom mjernom trakom na namatanje
s viskom

c) Savitljiva mjerila duljine s čeličnom mjernom trakom za geodezijska
mjerenja, koja su prilagođena za mjerenje duljina većih od njihove nazivne
duljine uzastopnim nastavljanjem mjere

d) Savitljiva mjerila duljine s mjernom trakom od staklenog vlakna s
prevlakom od plastičnog ili drugog nemetalnog gradiva sličnih svojstava.

Mjerila duljine iz podtočke a) točke 1. i podtočaka a), b) i d) točke
2. stavka 1. ovog članka, nazivne duljine od 5 m do 10 m, mogu biti napravljena
tako da se razvrstavaju u tip A i tip B.

A - MJERILA DULJINE ZA MALE DULJINE

Članak 17.

Mjerila duljine s čeličnom mjernom trakom mogu biti s motalicom ili
u kutiji, trebaju imati nazivnu duljinu od 0,5 m do 10 m i mogu biti s
krajnjim plohama odnosno ivicama, s krajnjim crtama ili mješovita.

Ako početak mjerila duljine s čeličnom mjernom trakom s krajnjom plohom
odnosno ivicom i s ojačanjem u vidu kvadra ima prsten odnosno stremen,
on može ulaziti u sastav nazivne duljine.

Ako su mjerila duljine s čeličnom mjernom trakom u kutiji (slika 4),
odgovarajuća stranica kutije se može upotrijebiti pri unutarnjem mjerenju.
Duljina te stranice mora biti naznačena na kutiji, a početak toga mjerila
duljine mora biti s krajnjom plohom i imati izvlačilo učvršćeno ili pokretno.

Poprečni presjek mjerne trake mjerila duljine iz stavka 1. ovog članka
mora biti u obliku blagog luka.

Mjerila duljine iz stavka 1. ovog članka mogu imati dvije ljestvice
s istim početkom na istoj strani trake, a mogu imati ljestvicu i na drugoj
strani trake, pomaknutu u odnosu na prvu ljestvicu.

Vrijednost podjeljka ljestvice mjerila duljine iz stavka 1. ovog članka
mora biti manja ili jednaka 1 cm.

Ako mjerila duljine s čeličnom mjernom trakom s motalicom ili u kutiji
imaju nazivne duljine do 5 m, razvrstavaju se u razred točnosti I i II,
a ako imaju nazivne duljine veće od 5 m i ako kutija, izvlačilo ili prsten
na početku tih mjerila ulaze u sastav nazivne duljine, razvrstavaju se
u razred točnosti II.

Članak 18.

Kruta ili savitljiva jednodijelna mjerila duljine (slika 5), uključujući
šipkasta mjerila duljine za određivanje razine tekućine u spremnicima koji
se rabe za mjerenje obujma, trebaju imati nazivnu duljinu od 0,5 m do 5
m i mogu biti s krajnjim plohama odnosno ivicama, s krajnjim crtama ili
mješovita.

Mjerila duljine iz stavka 1. ovog članka trebaju biti napravljena od
metala ili nekog drugog gradiva odgovarajuće čvrstoće.

Ako je početni dio šiljka šipkastog mjerila duljine za određivanje razine
tekućine u spremnicima koji se uptotrebljavaju za mjerenje obujma u obliku
plohe, on mora imati naglavak ili vršak od gradiva otpornog na udarce i
trošenje i koji pri udarcu ne iskri.

Mjerila duljine iz stavka 1. ovog članka razvrstavaju se u razred točnosti
I. i II.

Članak 19.

Savitljiva mjerila duljine s mjernom trakom od staklenog vlakna s prevlakom
od plastičnog ili drugog nemetalnog gradiva sličnih svojstava (slika 6),
trebaju imati nazivnu duljinu od 0,5 m do 5 m i mogu biti s krajnjim plohama
odnosno ivicama, s krajnjim crtama ili mješovita.

Slobodni krajevi savitljivih mjerila duljine s mjernom trakom od staklenog
vlakna s prevlakom od plastičnog ili drugog nemetalnog gradiva sličnih
svojstava, s krajnjim plohama odnosno ivicama ili mješovitih, moraju imati
navlaku otpornu na trošenje, čvrsto pričvršćenu za mjernu traku.

Savitljiva mjerila duljine s mjernom trakom od staklenog vlakna s prevlakom
od plastičnog ili drugog nemetalnog gradiva sličnih svojstava s krajnjim
plohama odnosno ivicama mogu imati na jednom kraju prsten, koji može ulaziti
u sastav nazivne duljine toga mjerila.

Referencijska zatezna sila treba biti od 10 N do 20 N i mora biti naznačena
na mjerilu duljine iz stavka 1. ovog članka.

Na savitljivim mjerilima duljine s mjernom trakom od staklenog vlakna
s prevlakom od plastičnog ili drugog nemetalnog gradiva sličnih svojstava,
s krajnjim crtama, početna crta mora biti udaljena najmanje 20 mm od početka
toga mjerila, ako ono nema prsten, ili isto toliko od vanjskog ruba prstena,
ako ono ima prsten.

Mjerila duljine iz stavka 1. ovog članka razvrstavaju se u razred točnosti
II i III.

Članak 20.

Složiva mjerila duljine od metala ili drugoga gradiva (slika 7) trebaju
imati nazivnu duljinu od 0,5 m do 5 m i mogu biti s krajnjim plohama odnosno
ivicama.

Svi dijelovi mjerila duljine iz stavka 1. ovog članka koji su uzglobljeni
na dva kraja moraju imati jednake razmake između osi zglobova.

Međusobno uzglobljavanje pojedinih dijelova mjerila duljine iz stavka
1. ovog članka i njihovo održavanje u istom smjeru treba omogućavati poseban
uređaj konstruiran tako da ne uzrokuje pogrešku jednaku ili veću od najveće
dopuštene pogreške koja se utvrđuje izrazom iz članka 14. stavak 1. ovog
pravilnika.

Ljestvica mjerila duljine iz stavka 1. ovog članka može biti označena
s obiju strana toga mjerila.

Mjerila duljine iz stavka 1. ovog članka razvrstavaju se u razred točnosti
II i III, izuzev mjerila duljine kod kojih se dijelovi povezuju u cjelinu
pomoću vijka, koja se razvrstavaju u razred točnosti I.

B - MJERILA DULJINE ZA VELIKE DULJINE

Članak 21.

Savitljiva mjerila duljine s čeličnom mjernom trakom na namatanje (slika
8), koja nisu prilagođena za mjerenje duljina većih od njihove nazivne
duljine, trebaju imati nazivnu duljinu od 5 m do 200 m i mogu biti s krajnjim
crtama ili mješovita.

Mjerila duljine iz stavka 1. ovog članka razvrstavaju se u razred točnosti
I i II.

Na početku mjerila duljine iz stavka 1. ovog članka može biti ručica
ili prsten odnosno stremen koji, ako su ta mjerila razvrstana u razred
točnosti I, ne smije ulaziti u sastav nazivne duljine, a ako su ta mjerila
razvrstana u razred točnosti II, smije ulaziti u sastav nazivne duljine,
a početak ljestvice mora biti jasno označen.

Mjerila duljine iz stavka 1. ovog članka koja su razvrstana u razred
točnosti II, mogu imati označenu ljestvicu na obje strane mjerne trake.

Članak 22.

Savitljiva mjerila duljine s čeličnom mjernom trakom na namatanje s
viskom (slika 9) trebaju imati nazivnu duljinu od 5 m do 50 m i mogu biti
mješovita, a upotrebljavaju se za određivanje razine tekućine u spremnicima
koji se rabe za mjerenje obujma.

Referencijska zatezna sila treba biti približno jednaka težini viska
u zraku. Masa viska mora biti označena na mjernoj traci mjerila duljine
iz stavka 1. ovog članka i na visku, unutar š10
g.

Visak treba imati toliku masu da svojom težinom dovoljno zateže mjernu
traku te mora biti napravljen od gradiva koje pri udarcu ne iskri.

Pri radu s tekućim gorivima, gradivo, konstrukcija i način uporabe mjerila
duljine iz stavka 1. ovog članka moraju biti takvi da osiguravaju uzemljenje
toga mjerila radi odvođenja statičkog elektriciteta.

Visak može biti vezan za mjernu traku čvrsto ili da se od nje može razdvojiti,
ali tako da ne uzrokuje nesigurnost mjerenja.

Na jednom kraju mjerila duljine iz stavka 1. ovog članka može se nalaziti
uređaj za namatanje.

Ljestvica mjerila duljine iz stavka 1. ovog članka mora biti pravilna,
a vrijednost podjeljka mora iznositi 1 mm. Temeljna početna oznaka toga
mjerila duljine je početak viska. Ljestvica toga mjerila duljine počinje
na bočnoj ravnoj strani viska i nastavlja se cijelom duljinom mjerne trake.

Za svaku duljinu ograničenu s bilo koje dvije oznake ljestvice mjerila
duljine iz stavka 1. ovog članka, od kojih je jedna na visku, a druga na
mjernoj traci, ako je primjenom izraza iz članka 14. stavak 1. ovog pravilnika
utvrđena vrijednost manja od 0,6 mm, za najveću dopuštenu pogrešku uzima
se vrijednost š0,6
mm.

Mjerila duljine iz stavka 1. ovog članka razvrstavaju se u razred točnosti
I i II.

Članak 23.

Savitljiva mjerila duljine s čeličnom mjernom trakom za geodezijska
mjerenja (slika 10), koja su prilagođena za mjerenje duljina većih od njihove
nazivne duljine uzastopnim nastavljanjem mjere, trebaju imati nazivnu duljinu
od 5 m, 10 m, 20 m, 50 m, 100 m i 200 m i mogu biti s krajnjim plohama
odnosno ivicama ili s krajnjim crtama.

Mjerila duljine iz stavka 1. ovog članka trebaju na oba kraja imati
ručicu ili prsten. Ako ručica ulazi u sastav nazivne duljine, njezina veza
s mjernom trakom mora biti takva da ne uzrokuje nesigurnost pri mjerenju.

Mjerila duljine iz stavka 1. ovog članka razvrstavaju se u razred točnosti
I i II.

Članak 24.

Savitljiva mjerila duljine s mjernom trakom od staklenog vlakna, s prevlakom
od plastičnog ili drugog nemetalnog gradiva sličnih svojstava (slika 11),
trebaju imati nazivnu duljinu od 5 m do 100 m i mogu biti s krajnjim plohama
odnosno ivicama, s krajnjim crtama ili mješovita.

Krajevi savitljivih mjerila duljine s mjernom trakom od staklenog vlakna
s prevlakom od plastičnog ili drugog nemetalnog gradiva sličnih svojstava
s krajnjim plohama odnosno ivicama kao i početak mješovitih, moraju imati
obujmicu ili naglavak, otporan na trošenje i koji je čvrsto pričvršćen
za mjernu traku.

Mjerila duljine iz stavka 1. ovog članka razvrstavaju se u razred točnosti
I, II i III.

Mjerila duljine iz stavka 1. ovog članka mogu imati prsten, odnosno
stremen koji, ako se ta mjerila razvrstavaju u razred točnosti I, ne smije
ulaziti u sastav nazivne duljine, a ako se razvrstavaju u razred točnosti
II i III, smije ulaziti u sastav nazivne duljine.

V. PRIJELAZNE I ZAVRŠNE ODREDBE

Članak 25.

Slike 1 do 11 prilog su ovom pravilniku i njegov su sastavni dio.

Članak 26.

Danom stupanja na snagu ovog pravilnika prestaje vrijediti Pravilnik
o metrološkim uvjetima za mjerila duljine opće namjene ("Narodne novine",
br. 53/91.).

Članak 27.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-02/97-03/9
Urbroj: 558-03/1-97-1
Zagreb, 30. lipnja

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v.r.

&W *m#h*

Pravilnik, NN 69/1997-1200
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)